
	Comisia pentru agricultură, silvicultură, industrie alimentară şi servicii specifice
	
	      Bucureşti, 27.06.2017
     Nr.4c-4/349


Acest raport înlocuieşte în totalitatea 

                                                    
    raportul transmis cu nr.4c-4/62/15.02.2016
RAPORT  ÎNLOCUITOR    
asupra proiectului  de Lege privind acordarea de stimulente 
pentru culturile de plante energetice  
 (PL.x 542/2011)

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu proiectul de Lege privind acordarea de stimulente pentru culturile de plante energetice, transmis cu adresa nr. PLx. 542 din 11 octombrie 2011 şi înregistrat cu nr. 24/549/12.10.2011. 
În şedinţa din 14 martie 2016, plenul Camerei Deputaţilor a hotărât retrimiterea proiectului de Lege privind acordarea de stimulente pentru culturile de plante energetice la Comisie, în vederea examinării şi întocmirii unui raport înlocuitor.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.
La întocmirea raportului, Comisia a avut în vedere avizele favorabile ale Consiliului Legislativ, Comisiei juridice, de disciplină şi imunităţi, avizul negativ al Comisiei pentru buget, finanţe şi bănci şi punctul de vedere negativ al Guvernului. 
Proiectul de lege are ca obiect de reglementare crearea cadrului legal necesar acordării ajutoarelor financiare nerambursabile producătorilor agricoli care realizează culturi de plante energetice pe o suprafaţă agricolă mai mare de 2 hectare, în scopul stabilizării liniilor de produse alimentare prin trecerea la cultura plantelor nealimentare, al asigurării posibilităţii alternative pentru alegerea culturilor care se adaptează la condiţiile specifice locului de producţie. 
Proiectul de lege a fost adoptat de Senat, în şedinţa din 5 octombrie 2011, în condiţiile articolului 75 alineatul (2) teza a III-a din Constituţia României, republicată.

Proiectul de Lege privind acordarea de stimulente pentru culturile de plante energetice face parte din categoria legilor ordinare potrivit prevederilor art.73 din Constituţia României, republicată.

La dezbaterea proiectului de lege a participat, ca invitat, în conformitate cu prevederile art.55 din Regulamentul Camerei Deputaţilor, republicat, domnul Sorin Claudiu Roşu Mareş - secretar de stat în Ministerul Agriculturii şi Dezvoltării Rurale.
În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat proiectul de Lege privind acordarea de stimulente pentru culturile de plante energetice în şedinţa din  26 iunie 2017.

La lucrările comisiei au fost prezenţi 23 deputaţi, din totalul de 24 membri ai comisiei.

În urma examinării proiectului de lege şi a opiniilor exprimate de către membrii comisiei, s-a hotărât, în unanimitate de voturi, să se propună plenului Camerei Deputaţilor, spre dezbatere şi adoptare, Raportul înlocuitor de respingere a proiectului de Lege privind acordarea de stimulente pentru culturile de plante energetice, din următoarele considerente:
· Forma de sprijin instituită prin acest proiect de lege este de natura ajutorului de stat;
· Prin stimularea suplimentară a fermierilor care cultivă plante energetice lemnoase:
· s-ar crea premisele pentru creşterea suprafeţelor cultivate cu acest tip de plante, în detrimentul celor utilizate în scop alimentar, ceea ce ar contribui la diminuarea ofertei de produse agroalimentare şi creşterea importurilor;

· fermierii care cultivă culturi destinate producţiei de alimente, ar fi discriminaţi prin faptul că li s-ar acorda un sprijin financiar mai mic decât al celor care cultivă plante energetice lemnoase;
· ar creşte cheltuielile finanţate de la bugetul de stat.



PREŞEDINTE,     
    

                 SECRETAR,
        Ioan MUNTEANU  


                 Dan CIOCAN 
Şef serviciu, Anton Păştinaru
Consilier, Ioana Goţa  

